khistorydata/jeongjo-sjw-relations huggingface dataset:
정조 8년
甲辰二月二十一日辰時。上御觀物軒。左承旨入侍時。行左承旨朴祐源。假注書朴能源。記注官金健修。記事官李崑秀。以次進伏訖。上命書傳敎曰。觀此原伯狀本。嶺運穀俱得利泊。亦旣分俵。言念民事。不但萬幸。朝家自此。亦得以少弛宵旰之念矣。差員論賞。纔有成命。而且觀狀辭。渠輩勤勞。極爲可尙。平海郡守鄭聖鵠。一萬七千六百石穀物。分載半百船隻。自浦項領運以來。準職除授。中軍朴河潤。平陵察訪崔鳳民。祥雲察訪金泓哲。各有裝發或領運之勞。竝陞敍。其中已陞資者。守令調用。三陟府使鄭日煥。平海郡守鄭聖鵠。亦有分俵之勞。竝兒馬一匹賜給。賞不得疊授。已準職人勿論。以此傳敎。回諭方伯。使卽分付差使員等處。上曰。備局有司堂上竝入侍。出榻敎賤臣承命出。與吏曹判書徐有隣。行副司直趙時俊偕入進伏。上曰。昨以湖西事。卿等有所料量乎。有隣曰。臣等方聚議便否。而姑未歸一矣。上曰。道臣所請。多費思量。終未知其得當矣。設令今春。如數劃給。來頭年事。有難預必。何以處之則爲好耶。有隣曰。湖民皆有望哺之心。道臣此請。勢所不已。而亦難盡數劃給矣。上曰。湖民遑急。事在目下。朝家於此。雖傾囷倒廩。豈不思所以拯濟。而見今倉儲無餘。穀摠不敷。無他推移之勢。此甚可悶矣。第道臣結錢全數之請。亦不成說矣。錢還本非法例。而向日關東及楊州許劃。蓋出於不得已也。夫錢與穀。本自不侔。而至於流行之道。錢。亦穀也。穀。亦錢也。豈有一毫慳惜於許劃。而待秋納米。未知其民情之便否。萬一秋成後。民以還納爲難。則其所謂惠民。適所以害民。此豈非合商量處乎。至於軍餉。所係至爲重大。則十萬石加分之請。可謂不知事面矣。昨年新還。旣多未捧。今年雖中豐。決難保其必捧。國之設此。乃是緩急之需。而反使荐飢之民。反貽重困之患。此將奈何。然而錢穀。散可復聚。人民死不復生。卿等退去。審其便否。量其多寡以奏。可也。上曰。昨日右相之箚。過矣。其所自引。有傷事面。此是徑情直行之致矣。上曰。領相之病。近果何如。籌司坐起。聞多廢閣時。卿等以一月數次爲之之意及之。可也。上命書傳敎曰。明日由月覲門展拜。該房知悉。又命書榻敎曰。新除授承旨。牌招察任。仍命退。諸臣以次退出。
정조 8년
甲辰二月二十一日巳時。上御觀物軒。禮房承旨入侍時。行都承旨鄭昌順。假注書朴能源。記注官金健修。記事官李崑秀。以次進伏訖。上命書傳敎曰。明日出宮門路。以賓陽門爲之。上曰。俄者入侍承旨。持草記入侍。朴祐源持草記進伏。上命書榻敎曰。吏兵房承旨入侍。鄭東浚趙興鎭進伏。上曰。二直提學檢校直閣入侍。徐有防徐龍輔進伏。上命祐源書傳敎曰。右承旨聞有實𧏮。許遞。前望單子入之。仍下敎曰。承旨以柳誼出牌。賤臣承命出傳。還爲進伏。上曰。注書出去。有司堂上紙尾草催促。仍令入侍。徐有隣趙時俊進伏。上曰。癸未年湖西請得各穀數爻幾何。都數。考謄錄以入。賤臣承命出。籍記以奏。上覽訖。仍命退。諸臣以次退出。
정조 8년
行都承旨鄭昌順坐。行左承旨朴祐源坐。右承旨柳誼坐直。左副承旨鄭東浚坐。右副承旨趙興鎭坐直。同副承旨洪仁浩坐。注書二員未差。假注書朴能源仕李敬五仕直。事變假注書沈銖仕。
정조 8년
鄭昌順啓曰。明日再明日國忌齋戒正日。視事。頉稟。傳曰。知道。
정조 8년
大駕詣景慕宮。展拜。入齋室後。奎章閣政院玉堂藥房口傳問安。答曰。知道。
정조 8년
傳于鄭昌順曰。承旨入侍。
정조 8년
趙興鎭啓曰。明日抄啓文臣課講時。何承旨進去乎。敢稟。傳曰。同副承旨進去。
정조 8년
鄭昌順。以弘文館言啓曰。校理權以綱。旣有只推之命。與新除授副修撰李泰永姜忱。一體牌招察任。何如。傳曰。允。
정조 8년
柳誼。以義禁府言啓曰。因咸鏡監司李命植狀啓。甲山前府使邊聖和李運昌閔光晉。拿問定罪事。本府回啓判付內。依回啓施行事。命下矣。李運昌閔光晉。今方待命。卽爲拿囚。而邊聖和。前以慈山府使。自任所未及上來云。依例發遣府書吏。拿來。何如。傳曰。允。待待命拿囚。
정조 8년
趙興鎭。以義禁府言啓曰。卽接月令醫員吳載澤手本。則時囚罪人閔光晉。素患風痰。挾感添劇。食飮全廢。症形危篤。實有難保之慮云。自前罪人病勢如此。則有保放救療之規。敢此仰稟。傳曰。允。
정조 8년
大司諫金思穆。執義姜。副應敎李兢淵。掌令李鼎運。持平宋民載。獻納兪岳柱。校理林濟遠。副校理林道浩。正言崔守魯申耆。修撰李謙彬啓曰。請黜置罪人鄭致達妻爲先還配海島。仍令王府。夬正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 8년
大司諫金思穆。執義姜。掌令李鼎運。持平宋民載。獻納兪岳柱。正言崔守魯申耆啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。答兩司曰。不允。
정조 8년
執義姜啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。答府曰。不允。第四件事五件事九件事十件事。亟停勿煩。措辭上見
정조 8년
正言申耆啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬。亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢獜。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢煥程發配之命。仍令王府。竝囚煥程煥九。嚴訊取服。各施當律。答院曰。不允。第三件事五件事十五件事。亟停勿煩。措辭上見
정조 8년
甲辰二月二十二日辰時。上詣景慕宮。展拜入侍時。行都承旨鄭昌順。行左承旨朴祐源。右承旨柳誼。左副承旨鄭東浚。右副承旨趙興鎭。同副承旨洪仁浩。假注書朴能源李敬五。記注官金鳳顯。記事官李崑秀。一直提學鄭志儉。二直提學徐有防。檢校直閣徐龍輔。以次侍立訖。上具翼善冠衮龍袍。乘輿由月覲門詣景慕宮。詣版位。行望廟禮。還入齋殿。命書傳敎曰。本宮都提調入侍。賤臣承命出。與都提調金尙喆偕入進伏。尙喆曰。早朝勞動之餘。聖體。若何。上曰。一樣矣。上曰。廣州賑政。何以爲之。畢竟能無顚連之歎否。尙喆曰。誠心殫竭。庶可以圖報萬一矣。上曰。戶工判入侍。出榻敎賤臣承命出。與戶曹判書鄭一祥。工曹判書具善復偕入進伏。上曰。都承旨左承旨入侍。都承旨鄭昌順。左承旨朴祐源。承命進伏。上曰。頃日健元陵役事。猶未免悤悤。此後則果能無慮乎。尙喆曰。臣未敢的知。而引石一介。不爲無慮。來頭設或有頉。不過如今番。而似無驚心之慮矣。上曰。序文入之。崑秀承命奉入。命祐源讀序文。祐源讀奏訖。上曰。御製懸板。當次韻以下。監董堂上。竝賡進。可也。仍還宮如來儀。諸臣以次退出。
정조 8년
甲辰二月二十二日巳時。上御戴恩院。承旨與提調閣臣入侍時。行左承旨朴祐源。左副承旨鄭東浚。藥房提調徐有隣。二直提學徐有防。檢校直閣徐龍輔。假注書李敬五。記注官金鳳顯。記事官李崑秀。以次進伏訖。有隣曰。議藥廳別入直醫官柴油之需。尙無定規。或與元入直相値。則事多妨礙。當初則自工曹義盈庫。如例進排矣。以其事係別下。間致停止。蓋加定貢物。初非可論。而無價之役。亦難全責於貢人。戶惠廳中。量宜磨鍊給價該廳。使之從便貿用。則所下不甚夥多。而事面則穩當。故敢此仰達矣。上曰。自惠廳磨鍊給價。可也。出擧條仍命退。諸臣以次退出。
정조 8년
甲辰二月二十二日申時。上御戴恩院。左承旨入侍時。行左承旨朴祐源。一直提學鄭志儉。二直提學徐有防。檢校直閣徐龍輔。假注書李敬五。記注官金鳳顯。記事官李崑秀。以次進伏訖。上曰。左副承旨入侍。出榻敎賤臣承命出。與左副承旨鄭東浚偕入進伏。上曰。左承旨申退。右承旨柳誼。省記坐直事。分付。可也。仍命退。諸臣以次退出。
정조 8년
行都承旨鄭昌順坐。行左承旨朴祐源坐直。右承旨柳誼坐。左副承旨鄭東浚坐。右副承旨趙興鎭坐。同副承旨洪仁浩坐直。注書二員未差。假注書朴能源仕李敬五仕直。事變假注書沈銖仕。
정조 8년
傳于鄭昌順曰。課講入侍。
정조 8년
朴祐源。以賑恤廳言啓曰。因漢城府別單草記判付內。以此數爻。文移賑廳。白給秩增付戶。自來等添給。鰥寡獨賙恤之方。與白給類。宜無異同。亦不可無區別酌量。此則令該堂具意見。論理草記。可也事。命下矣。臣於前月。等白給分俵時見之。則無依別單中。多有年老鰥寡獨之類而混同入錄。今番別單。則無依與鰥寡獨。分爲兩件矣。往復其委折於該府。則以爲。前月等抄出時。只以無依名色抄出。故無依與鰥寡獨。初不區別。今番則因臺疏覆奏擧行之致。無依與鰥寡獨。區別書入云。揆以事勢。宜乎如此。而無依與鰥寡獨。今番旣已區別。則前月等無依別單中。鰥寡獨區別抄出。合付於今番鰥寡獨成冊。通融分給。無依之類。宜無異同。亦令合付於前後成冊。一體分給。而蓋此鰥寡獨之類。比之尋常無依之民。尤甚矜惻。且是單身。別無口數之可論。其所分米。不過一斗而已。一斗外。更爲加給五升。以示朝家先四之德意。何如。傳曰。依草記施行。可也。
정조 8년
甲辰二月二十三日卯時。上御觀物軒。吏房承旨入侍時。左副承旨鄭東浚。假注書李敬五。記注官金鳳顯。記事官李崑秀。以次進伏訖。上曰。二直提學入侍。賤臣承命出。與二直提學徐有防偕入進伏。上曰。抄啓文臣。盡爲待令乎。知入。可也。賤臣承命出問。以已盡來待之意。仰達。上曰。賡韻詩未及來者。催促持入。賤臣承命出。奉入。仍命退。諸臣以次退出。
정조 8년
甲辰二月二十三日辰時。上御誠正閣。抄啓文臣課講入侍時。行都承旨鄭昌順。同副承旨洪仁浩。假注書李敬五。記注官金健修金鳳顯。以次進伏。試官一直提學鄭志儉。原任直閣金憙。率應講人。行四拜禮訖。上曰。都承旨。姑爲退待。與提調同入。可也。昌順先退。上曰。應講人抽栍呼名。二人式次第進前。可也。金啓洛李顯道李暾李勉兢金熙朝沈晉賢成種仁鄭萬始趙濟魯徐瀅修等。進講中庸。各陳文義。以次出榜訖。仍命退。諸臣以次退出。
정조 8년
行都承旨鄭昌順坐。行左承旨朴祐源坐直。右承旨柳誼坐。左副承旨鄭東浚坐直。右副承旨趙興鎭坐。同副承旨洪仁浩坐。注書二員未差。假注書朴能源仕李敬五仕直。事變假注書沈銖仕。
정조 8년
鄭昌順啓曰。明日常參經筵。取稟。傳曰。停。
정조 8년
傳于朴祐源曰。都承旨入侍。
정조 8년
傳于鄭昌順曰。右副承旨同副承旨入侍。
정조 8년
傳于鄭東浚曰。坐直承旨入侍。
정조 8년
趙興鎭。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 8년
朴祐源。以戶曹言啓曰。北部居幼學李赫載。以安嬪房免稅七十六結。混置於丙申年收還之中。區別出給事。上言啓下後。三日內不爲現身。依例勿施。何如。傳曰。允。
정조 8년
鄭東浚。以義禁府言啓曰。因慶尙監司李秉模狀啓。刑曹粘目內。延日前縣監李長煜。移本府處之事。允下矣。李長煜。今方待命。卽爲拿囚之意。敢啓。傳曰。知道。
정조 8년
甲辰二月二十四日未時。上御三善齋。都承旨入侍時。行都承旨鄭昌順。假注書李敬五。記注官金健修。記事官李崑秀。以次進伏訖。上曰。俄來進見元子。凡節比昨。何如。昌順曰。昨今連爲承候。凡節日日差勝。慶忭之極。不知所以仰達矣。上曰。今日坐直誰也。昌順曰。趙興鎭鄭東浚矣。上曰。明日次對班。使之來詣宣政門外。可也。仍命退。承史以次退出。
정조 8년
甲辰二月二十四日未時。上御三善齋。右副承旨同副承旨入侍時。右副承旨趙興鎭。同副承旨洪仁浩。假注書李敬五。編修官吳錫齡。記注官金健修。以次進伏訖。上曰。今日坐直誰也。興鎭曰。小臣與鄭東浚矣。上曰。未下直守令爲幾何。興鎭曰。慈山府使高山縣監云矣。上命書傳敎曰。未下直守令。皆令明日辭朝。上謂仁浩曰。疏批未下者有之乎。對曰。批答盡下矣。仍命退。承史以次退出。
정조 8년
行都承旨鄭昌順坐。行左承旨朴祐源坐。右承旨金思穆坐直。左副承旨鄭東浚坐。右副承旨宋載經在外。同副承旨洪仁浩坐直。注書二員未差。假注書朴能源仕李敬五仕直。事變假注書沈銖仕。
정조 8년
鄭昌順啓曰。明日常參經筵。取稟。傳曰。只晝講。
정조 8년
傳于鄭昌順曰。大臣備局堂上引見。
정조 8년
承旨前望單子入之。金思穆落點。
정조 8년
傳于朴祐源曰。左承旨與閣臣入侍。
정조 8년
傳于金思穆曰。右副承旨入侍。
정조 8년
傳于金思穆曰。同副承旨入侍。
정조 8년
左右參贊前望單子入之。權噵徐有慶落點。
정조 8년
洪仁浩。以議政府三公意啓曰。都堂錄。今當擧行。而大提學黃景源病不進。左參贊權噵。右參贊徐有慶。俱違牌。無以備員。竝卽牌招。何如。傳曰。允。
정조 8년
左右參贊前望單子入之。鄭好仁李在協落點。
정조 8년
鄭昌順啓曰。吏曹判書徐有隣。參判金夏材。參議金憙牌。不進。推考傳旨及罷職傳旨。今方捧入。而開政命下之後。如是違牌。事甚未安。判書參判。更卽牌招。何如。傳曰。允。參議只推。一體牌招。
정조 8년
鄭昌順啓曰。吏曹判書徐有隣。參判金夏材。參議金憙。再牌不進。推考傳旨及罷職傳旨。今方捧入。而開政命下之後。連違召命。不卽擧行。事甚未安。判書參判。所當更請牌招。而係是一日三牌。何以爲之。敢稟。傳曰。參議只推。更卽牌招。
정조 8년
有政。吏批。判書徐有隣進。參判金夏材進。參議金憙式暇。右承旨金思穆進。以宋載經爲承旨。尹承烈爲大司諫。林濟遠爲執義。李顯靖爲校理。李祖承趙濟魯爲副校理。李顯默爲修撰。申耆李勉兢爲副修撰。趙時俊爲刑曹判書。沈喜永爲工曹正郞。李甲龍爲社稷令。鄭存謙爲宗廟都提調。李福源爲內醫都提調。金禧麟洪克浩爲典籍。韓宗鎬爲純陵奉事。廣興主簿李德懋。司饔主簿崔重敎。軍資主簿金在瀗。禮賓主簿李敏亨。廣興副奉事尹最遠。濟用副奉事李英澤。掌樂主簿韓栢林。禁府都事林最遠。尙衣主簿李榏。典牲主簿柳秉均。以上相換。承文著作單李景溟。副正字單申大龜。前府使沈錡今加嘉義。前僉知吳命經今加嘉善。以上年八十加資事上言。判下。
정조 8년
兵批。判書李𡊠病。參判吳大益病。參議李致中受由在外。參知趙尙鎭病。同副承旨洪仁浩進。副護軍李行源姜。副司直金華鎭徐浩修尹塾金載瓚柳誼趙興鎭趙鼎鎭。副司果李樂培竝單付。
정조 8년
兩司前望單子入之。持平林道浩。正言李泰永。獻納金履厚。掌令安鼎大落點。
정조 8년
以刑曹啓目。騎兵金茂長。攀登宮墻。刑推得情事。傳于洪仁浩曰。決知爲無情。然不可輕放。刑推一次。逐送該道。
정조 8년
洪仁浩。以戶曹言啓曰。各道年終錢穀。御覽會計。每年二月二十五日啓請受出。修正入啓。自是定式矣。今年他道會案。皆已上來。而慶尙道會案。則昨年還穀。因朝令停退。而各樣穀簿。不無錯雜之端。査正考準之際。自致遲滯。限內不得修正之意。該道道臣。旣已狀聞。御覽會計。待會案上來。修正以入之意。敢啓。傳曰。知道。
정조 8년
鄭昌順。以禮曹言啓曰。卽接顯陵官員所報。則本陵大王陵上石物塗灰修改。來三月十六日寒食祭。兼告擧行事。已爲啓下矣。王后陵上石物塗灰。庫庫剝落。所見未安。今此修改時。同爲擧行云。依所報。一體修改。何如。傳曰。允。
정조 8년
洪仁浩。以漢城府言啓曰。過期未婚未葬之類。分付各部。搜訪報來。故別單修入之意。敢啓。傳曰。知道。
정조 8년
洪仁浩。以漢城府言啓曰。昨年獻民數時。濟州三邑民數。未及上來。故待其上來。追後添錄之意。草記。蒙允矣。今始上來。獻民數冊中。添錄以入之意。敢啓。傳曰。知道。
정조 8년
洪仁浩。以賑恤廳言啓曰。小川邊契居毓祥宮掌務李昌福。今月二十四日。本洞路邊。得今年生遺棄女兒。下弘門契居李召史。欲爲乳養。而貧不自食。自願受料。告于南部。自該府同日牒呈。故依節目給料。使之乳養之意。敢啓。傳曰。知道。
정조 8년
咸鏡監司李命植狀啓。日前修啓時。北關穀折米之數。誤有所增加。惶恐待罪事。傳于金思穆曰。勿侍罪事。回諭。
정조 8년
備邊司啓目。粘楊州居民鄭光載等上言內辭緣云云。其中狀頭段。分付道臣。各別嚴治。何如。判付啓。彼亦民哉。苟有失業之慮。朝家何必屢申飭禁。此事自在先朝甲午乙未年間。明有嚴飭之受敎敎是如乎。都下廛民之生涯。所係不少。一依受敎。永久遵守。事理當然兺不喩。廛肆之許接宮底顧恤。與前自別乙仍于。昨年再昨年。果有申禁之命。而渠輩猶不知戢。反生全呑之計。脫笠成群。遮蹕呼籲。此而尋常處之。國綱之掃地姑舍是。頑民無嚴之習。將無以懲戢。狀頭出付攸司。各別嚴治爲旀。雖以道臣言之。若能一依傳敎。十分束濕。豈有今番猥濫之擧。該監司。從重推考。
정조 8년
備邊司啓目。粘順天幼學吳碩祖等上言內辭緣云云。令道臣行關於水營及本府。使之永久遵行事。竝申明知委。何如。判付啓。分屬因自不易。積弊豈可恝視。本司回啓條件。分付道伯。從長釐改。
정조 8년
備邊司啓目。粘八江船民林鶴齡上言內辭緣云云。更加爛熳講究。務歸至當後。退于稟處。何如。判付啓。本司覆啓中。追後二字。殆有甚於勿施云云。畿伯疏辭。尙不出場。江民上言。何足輕重。而勿論大小公事。置之可行可否之間。一味抛置。延時淹月。豈非本司第一病痛乎。此上言回啓段。依此施行爲有矣。昨年畿伯疏辭。趁今年漕役前。從長指一稟處。
정조 8년
義禁府啓目。延日前縣監李長煜原情云云。問目內辭緣。泛稱遲晩。刑推得情。何如。判府啓。考律勘放後。草記爲良如敎。
정조 8년
義禁府啓目。明禮門入直部將金尙源原情云云。傳旨內辭緣。泛稱遲晩。刑推得情。何如。判付啓。附過放送。令兵判決棍五度爲良如敎。
정조 8년
義禁府啓目。大報壇守宮內官丁致寬金德瑞等原情云云。傳旨內辭緣。泛稱遲晩。金德瑞段。曾經長番內侍。勿爲請刑。旣有先朝受敎。議處。丁致寬段。刑推得情。何如。判付啓。旣命內府刊汰。附過放送爲旀。內侍拿處者之分守各間。法義至嚴。而近來此法。不無解弛之慮。無識武弁。自不免雜處。姑無分明現發之跡乙仍于。今番段。不敢別般査究。後復有疑似之端是隱則。守間吏卒及上直郞官兺除良。自不飭之判事以下。難免重律。此判付。書付壁上。以爲暢念遵行之地。
정조 8년
戶曹啓目。粘西部居良人徐宗興上言辭緣云云。其罪狀。令該曹照律嚴勘。何如。判付啓。大抵導掌役價。無異於邸人貢人之受價。設置稍久。則必皆轉賣。便作渠輩器物。今以鄭妻免稅之留在本曹。竝與役價而不爲出給。未知其十分穩當。以是之故。年前罷宮房田土。出稅有土。導掌竝許依前受食。彼亦民也。欲奠本業。到今不可異同兺不喩。本免稅。雖非有土。姑無屬空之事。亦無籍沒之擧。則役價出給一款。似無持疑之端。更加商量決處。
정조 8년
漢城府啓目。粘開城府居軍官李彦默擊錚原情云云。別定査官。摘奸公決後。狀聞之意。分付道臣。何如。判付啓。勿論甲之直乙之曲。誠如其矣所訴。焉有此等訟理。萬一反施。自有誣罔之律。以此以彼。詳査然後可以決處。申飭道伯。別定隣近邑剛明査官。使之摘奸報來。具意見狀聞後。稟處。
정조 8년
禮曹啓目。粘幼學咸致德上言內辭緣云云。令道臣往復本縣。推給祠版偸埋兩人之罪。從公決處之意。分付。何如。判付啓。卿議是。依此。分付。
정조 8년
禮曹啓目。粘幼學文命純文應龍上言內辭緣云云。上言內辭緣。今姑置之。何如。判付啓。事涉猥越。依回啓爲有矣。江城君文益漸。功勞卓異。勿論書院或鄕祠。隨卽繕葺。得免傾頹。實合記念之政。分付道臣。使之申飭地方官。顧助物力。斯速修改。其子孫。衙門營門間。收用之意。一體分付。
정조 8년
禮曹啓目。粘生員鄭夏濬上言內辭緣云云。事係恩典。臣曹不敢擅便。上裁。何如。判付啓。贈兵曹判書鄭世雅賜諡事。贈左承旨鄭宜藩旌閭事。竝議于大臣。草記稟處。
정조 8년
禮曹啓目。粘進士蔡一揆李羲之上言內辭緣云云。令本府守臣詳査。論理啓聞後。稟處。何如。判付啓。令該留守廣採物議。兼附己見。論理狀聞。
정조 8년
禮曹啓目。粘幼學李慶相上言內辭緣云云。上言內辭緣。今姑置之。何如。判付啓。議于大臣。草記稟處。
정조 8년
禮曹啓目。粘生員李樹仁上言內辭緣云云。上言內辭緣。今姑置之。何如。判付啓。議于大臣。草記稟處。
정조 8년
義禁府照目。安州牧使李喆模矣。赴配罪人韓世圭。符同將差。直歸本土。閱月偃息之狀。旣已箇箇直招。地方官安州牧使之不能覺察。宜有警責。令該府拿問處之。罪杖八十收贖。公罪。奉敎依允爲良如敎。
정조 8년
義禁府照目。孟山前縣監韓榮錫矣。還穀反作。何等重罪。而隨其未捧。不爲從實磨勘。徒事因前彌縫之計。年年虛錄。耗上出耗。至於六千四十七石六斗之多。揆以法例。誠極可駭罪。徒三年定配。以喪前所犯收贖。而告身盡行追奪。又五年禁錮。私罪。奉敎依允爲良如敎。
정조 8년
義禁府啓目。甲山前府使李運昌原情云云。問目內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。依允。
정조 8년
刑曹啓目。粘朴喜仁上言內辭緣云云。上言勿施。其子喜仁。自臣曹參酌懲治。何如。判付啓。詞案自在。三尺至嚴。雖不可枉法曲宥。而爲其父呼冤之事。不可以猥濫置之。懲治之科是如乎。此而懲治。有關風化。卿則推考爲去乎。上言兺勿施。
정조 8년
刑曹啓目。粘李召史上言內辭緣。臣曹不敢擅便。上裁。何如。判付啓。此囚除良。方有審理之命。待秋新判堂出仕。聚會爛商。從速具意見論理稟處爲良如敎。
정조 8년
刑曹啓目。粘裴召史上言內辭緣云云。亦令道臣詳査狀聞後。稟處。何如。判付啓。此獄疑端。詳及於前下判付是如乎。申飭道伯。斯速行査。仍具意見狀聞後。稟處爲良如敎。
정조 8년
刑曹啓目。粘鄭遇郁擊錚原情內辭緣云云。原情內辭緣。置之。何如。判付啓。待新判堂出仕。與亞三堂。各具意見論理稟處爲良如敎。
정조 8년
行判中樞府事徐命善箚曰。伏以。元子宮氣候。暫時欠寧。旋復天和。臣民慶忭。曷有其極。臣跡忝藥院。雖不得與兩提擧隨時承候。而日詣朝房。探聞諸節。舞蹈之忱。倍切他人。仍念臣虛帶重任。行且旣月。再陳衷懇。未蒙體諒之恩。一例偃便。徒積瘝曠之罪。夙宵悶阨。如縛求解。特以連章煩瀆。亦涉猥屑。秪自泯默。恭俟處分。然其國體之苟簡。私分之惶悚。度日如年。猶是歇後語也。噫。臣身旣不自有。尋常去就。久已一聽於造化之天。今於保護之地。不嫌强聒。必欲卸免者。豈其情可已而不已哉。公私之兩妨。事勢之難便。前後箚辭。悉暴無餘。更不敢爲架疊之計。而臣之出而赴公。期日尙遠。旣往之廢務。雖不可追。方來之備位。猶足及圖。臣若憑恃寵靈。不思所以積誠而祈懇。則莫重嘗藥之任。其將緣臣而許久闕員。此其罪反有浮於屢控而不知止也。反復思量。忍住不得。復申至切之情。嗚呼。於天地父母之前。伏乞聖慈。曲垂憐察。將臣內局提調。卽賜變通。千萬顒祝。取進止。答曰。省箚具悉卿懇。卿之辭。愈往愈摯。有難一向靳許。兼帶內局提調之任。今姑許遞。以便卿心。卿須勿復過辭。俟間造朝。仍傳曰。此批答。遣史官傳諭于徐判府事。
정조 8년
副司直李在簡疏曰。伏以。臣不孝無狀。橫被墓下人崔焴白地誣捏。危言悖說。罔有紀極。侵詆之辱。至及於亡父亡叔。將不得保有丘壠。驚心痛骨。直欲溘然而無知。及伏見道啓判付下者。字字恩言。已盡照燭。惶隕感激。血淚交逬。旣有行査之命。姑且伏地以俟矣。晩始得見畿營査啓。以臣之職忝卿列。不得査問爲言。然則臣之痛冤之私。將無可暴之路。到此地頭。按住不得。敢效古人獄中上書之義。仰暴前後事實。以備睿覽。惟聖明。恕其僭而察其冤焉。蓋陰竹筆峴。果是本縣鄕族崔哥族居之地。而元無一杯之葬。焴之比隣有家舍園林之可合山地者。已爲斥賣於他人。本主。卽焴之九寸叔齊斗。買得者。卽忠州士人申星岳也。星岳買置有年。方欲轉賣。人多往見云。而臣以宗家山地之已盡。爲兩親日後之地。居常訪求之際。得聞此說。適於東萊赴任之時。歷路入見。果叶臣意。而星岳已爲轉賣於他人。故遞歸之後。始乃買得。蓋自崔哥。凡三轉而屬於臣矣。事在庚寅年中。而臣於待罪海伯時遭妻喪。癸巳春入葬於新買家舍之右麓。距焴之家。雖不甚遠。而焴家旣在臣家之左。則不當越臣家而禁臣之入葬。故初無相爭之端。渠亦親熟往來。及至庚子。營臣父葬也。或稱焴家祠堂後麓爲正穴云。故初果有欲買之意。而非但焴之不肯許賣。堪輿之說。多以臣之家後爲勝。仍爲入葬。其翌年荐遭母喪。又行合窆。距焴家亦非不近。而旣是臣妻山之上穴。墓舍之籬後。則渠亦無一言。來吊觀葬。一如前日。此臣前後入葬之始末也。臣之買得。在於庚寅。而今焴。以乙酉年間。與申星岳相詰之事。張皇爲說。其所謂呈狀營門。初不題給。屢次上言。亦爲拔去云者。未知本事之有無。而俱是臣所不聞所不知者。則渠亦自知其不屬臣身。乃以隱形祕跡四字抑勒爲說。他人之往見。謂臣先送。他人之買得。謂臣使喚。噫。彼星岳。本是臣素昧。而重臣亦豈爲臣看山者耶。渠之族叔。不能保有其先基。欲爲售賣。人得以買之。則臣獨何憚而隱祕。不敢露跡耶。卽此一端。其言之節節虛謊。可推而知也。臣之買得。已十五年。入葬已三次。而遠者十二年。近者四五年。此則焴亦不敢掩諱。不待行査而已昭然矣。臣自營葬於臣所買得之家後。何干於渠也。入葬三年後起訟者。勿許聽理。載在續典。則雖是當禁之地。焴之今始起訟。自在勿聽之科。況初無可禁之理者乎。焴之所供。依俙閃眩。全沒摸捉。其所爲言。不過曰近於渠家祠堂而已。元無墳山相訟之事。則山自山。家自家。豈有先後主客之可言。而道臣結語中。崔哥當爲主人云者。或由於只問一邊。未得兩造而然耶。至若毁墻事。不無苗脈。臣家入葬後。崔哥撤去藩籬。高築垣墻。故臣於省墓之時。見而駭之。以靑龍要害之地。深掘土塹。地家所忌。且重臣墓九十步內。禁人耕牧。載在法典。不可如是塹築之意。邀見責諭。則渠果言下摧謝。卽使渠之奴屬毁其墻而塡其塹矣。到今變幻事實。謂之勒毁。使不得安堵。甚矣其言之誣罔也。焴之前後所供。每以一命之榮。斷斷爲說。要作㗖誘以利之證。渠是鄕品。今其親屬。布列鄕任。近來官方。雖甚淆雜。豈有以此等說酬酢於渠輩之理乎。特以豪富之故。妄生非分之望。其亦濫矣。其言以爲今始爲此者。父母已死。故不計死生而爲之云。其父作故。寔在庚子。苟是當禁之地。果有必爭之意。則其父之終無一言於未死之前者。何也。焴之多年無一言往來。今來忽地辦此者。抑又何也。傳不云乎。怨豈在明。此必有積怨。深怒於臣所不知之中。而構虛捏無。全事詬辱。至於陵木移種之說而危怖極矣。凶險甚矣。威勢二字。卽是人臣湛滅之案。得此題目。將安所歸。許多凌辱。少無顧忌。臣何足言。有辱朝廷。臣方急於自明。餘不敢覶縷。伏乞聖明。下臣此章。竝行嚴査。明賜處分。使先臣體魄。得安於地下。仍令勘臣不孝之罪。以爲爲人子者之戒焉。答曰。省疏具悉。所謂擊錚人之供。節節落空。本訟之外。誣罔上聽之罪。亦已綻露。卿何必過加引罪。勿辭行公。
정조 8년
甲辰二月二十五日午時。上御三善齋。左承旨入侍時。行左承旨朴祐源。假注書朴能源。記注官金健修。記事官李崑秀。以次進伏訖。上命書傳敎曰。聞領相言。今日將行堂錄云。政府西壁。或有實病。或有實故。竝許遞。前望單子入之。待下批牌招。先參座後謝恩。上曰。閣臣入侍。金宇鎭進伏。上曰。參贊前望單子。斯速入之。賤臣承命捧入。上曰。以權噵徐有慶出牌。仍下敎曰。刑判前望單子入之。兼春秋一員。入侍。可也。又下敎曰。政官牌招開政。出榻敎仍命書傳敎曰。在外吏曹參議許遞。前望單子入之。仍下敎曰。吏曹參議。以金憙出牌。牌去來催促。堂錄使卽擧行。仍命退。諸臣以次退出。
정조 8년
甲辰二月二十五日申時。上御三善齋。同副承旨入侍時。同副承旨洪仁浩。假注書朴能源。記注官金健修金鳳顯。以次進伏訖。上曰。注書出去。都堂會圈。催促。可也。賤臣承命催促。還爲進伏。上曰。玉堂闕員及參圈諸人。竝記入。可也。賤臣承命出。錄入以奏。上命書傳敎曰。違牌參贊許遞。前望單子入之。待下批牌招。先參座後謝恩。文衡之違牌。極爲過矣。無故行公之人。何必如是。大提學黃景源。從重推考。使之斯速擧行。旣非闕內赴坐。不必更爲牌招。以此意言于都堂。各別申飭參座。又命書傳敎曰。前此。申飭何如。而歲飜以後。刑曹死囚同推。不過是數次。京司若此。外方之準式擧行。何以董勵。刑曹堂上。竝令政院。指名現告。從重推考。以此之故。成獄未完決之類。經年閱歲。不生不滅。宛轉於桎梏之間。豈非干和之一端。況今夫序屬發生之節。對時育物。正不宜少緩。京囚中。勿論未完決已完決。刑曹諸堂。依例直宿本曹。聚精詳閱。可放可仍之類。秩秩區別。兼附意見。書出別單。以爲入啓稟處之地。外方未完決之類。待諸道方伯畢巡還營。竝卽査問。可以直放者直放。可以稟決者稟決事。分付。雖於已完決中。若有已見起疑處。亦卽論理狀聞之意。一體分付。雖以昨年言之。一二道外。稽滯特甚。春初知委之後。或有歲末登聞處。今番無或如是之意。各別嚴飭。又命書傳敎曰。近聞筵臣之曾經道伯人言。尤甚邑編配爲弊。不但止於主客俱困而已云云。當此賙賑方張。不可無別般闊狹之擧。較看干犯輕重。移配稍實諸邑。最輕罪區別參量。亦無不可。該府該曹徒流案入啓。待書下。同罪之在於之次稍實邑而未蒙一視之澤者及移配之疊定處。該府該曹堂上。詳細準視。各其名上付籤。登對稟處事。分付。又命書傳敎曰。一放一否。事甚不均。無怪乎渠妻之呼訴。南海縣限己身爲奴罪人李喜曾。放送事。分付。又命書傳敎曰。不可一遞一否。引避退待諸臺。竝許遞。前望單子入之。上曰。左右參贊。以李在協鄭好仁出牌。牌去來知入。大提學進不進。亦卽知入。賤臣承命出傳。回奏曰。皆已承牌矣。上曰。政官牌招開政。仍命書傳敎曰。受由在外玉堂。竝許遞。今日政。與未差之代。以在京無故人差出。上曰。注書出去。都堂錄斯速捧入。可也。賤臣承命捧入。上命書榻敎曰。新除授玉堂。待下批牌招。仍命退。諸臣以次退出。
정조 8년
行都承旨鄭昌順坐。行左承旨朴祐源坐。右承旨金思穆坐直。左副承旨徐龍輔坐。右副承旨李文源在外。同副承旨洪仁浩坐直。注書二員未差。假注書朴能源仕李敬五仕直。事變假注書沈銖仕。
정조 8년
上在昌德宮。停常參。只晝講。
정조 8년
金思穆啓曰。明日常參經筵。取稟。傳曰。只晝講。
정조 8년
金思穆。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 8년
金思穆啓曰。合辭方張之時。兩司無詣臺之員。事甚未安。除在外外。未肅拜呈告人員。竝卽牌招。何如。傳曰。允。
정조 8년
以校理李顯靖。修撰李顯默。副修撰申耆牌不進罷職傳旨。傳于朴祐源曰。只推。
정조 8년
以校理李顯靖。副校理李祖承趙濟魯。修撰李顯默。副修撰申耆李勉兢牌不進罷職傳旨。傳于鄭昌順曰。只推。更爲牌招。
정조 8년
承旨前望單子入之。徐龍輔李文源落點。
정조 8년
鄭昌順啓曰。新除授右副承旨李文源。卽爲牌招。何如。傳曰。允。
정조 8년
兵曹口傳政事。副司直鄭東浚單付。
정조 8년
有政。吏批。判書徐有隣進。參判金夏材式暇。參議金憙牌不進。右承旨金思穆進。以權儐爲正言。趙弘鎭爲校理。愼肅復爲知義禁。金敍九爲右通禮。李宜耆爲司僕僉正。洪浹爲禮曹佐郞。趙德洵爲監察。李星會爲掌樂主簿。李彙杉爲義陵參奉。
정조 8년
兵批。判書李𡊠病。參判吳大益病。參議李致中受由在外。參知趙尙鎭入直進。同副承旨洪仁浩進。副護軍李鼎運李兢淵。副司直權噵徐有慶兪岳柱宋民載鄭在信。副司果崔守魯曺遠振竝單付。
정조 8년
洪仁浩啓曰。合辭闕啓。事甚未安。今日政。新除授臺諫。牌招察任。何如。傳曰。允。
정조 8년
以獻納金履厚。正言李泰永牌不進罷職傳旨。傳于洪仁浩曰。只推。
정조 8년
以吏參議金憙牌不進罷職傳旨。傳于洪仁浩曰。只推。
정조 8년
以正言權儐牌不進罷職傳旨。傳于洪仁浩曰。只推。
정조 8년
以原春監司狀啓追劃穀畢到泊事。傳于洪仁浩曰。今則船運之役。無事了當。民事萬幸。到泊卸下後。還歸船隻。亦須着意。愼風發送。俾船中人物。得以穩歸本土事。申飭。空船沙格監色輩。皆能生還與否。亦令嶺南關東伯探問。各其邑倅狀聞之意。竝自廟堂。分付。
정조 8년
徐龍輔。以兵曹言啓曰。因義禁府啓目。明禮門入直部將金尙源原情判付內。付過放送。令兵判決棍五度事。命下矣。依判下。金尙源決棍五度之意。敢啓。傳曰。知道。
정조 8년
洪仁浩。以漢城府言啓曰。臣履素與戶曹判書臣鄭一祥。依下敎。出往沙峴內外造橋處看審。則峴內南初橋。長二間廣三間半。峴外碑前橋。長一間廣三間半。付巖橋長二間廣三間半。姑堂橋長二間廣三間半。合爲四處。而石橋造成。容入物力。假量磨鍊。則約爲一千八百餘兩。依例以戶料兵布擧行。何如。傳曰。始役日字。更待下敎擧行。
정조 8년
洪仁浩。以賑恤廳言啓曰。東學洞居閑良朴載元。今二月二十四日。本洞路邊。得二歲遺棄男兒。欲爲收養。告于東部。自該部同月二十五日牒呈。故依願施行。帖文追後成給之意。敢啓。傳曰。知道。
정조 8년
洪仁浩。以義禁府言啓曰。時囚罪人李長煜原情公事判付內。考律勘放後。草記事。命下矣。李長煜。慶尙監司李秉模狀啓內。罪人韓世圭之到配。在於昨年十月十三日。該縣到配之報。來呈於十七日。而尤甚邑勿定配所之請。纔已蒙允。故成給移文。還爲押付。報牒往復之間。費了若而日字。容或無怪。而拖過一朔。始爲還發者。已極稽忽。編配罪人之押領去來。何等嚴重。而只以迷劣村氓。苟充雇送。以致中路稱病。轉輾替付。畢竟淹滯。至於屢月。揆以法意。萬萬寒心。其罪狀。令攸司稟處。罪取考律文。則大明律稽留囚徒條有曰。凡應徒流。遷徙充軍囚徒。若限外無故稽留不送者。三日笞二十。每三日。加一等罪。止杖六十。不應爲條有曰。凡不應得爲而爲之。事理重者杖八十。名例有曰。二罪俱發。以重者論。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。李長煜從重論。杖八十收贖。奪告身三等。放送。何如。傳曰。允。如有功議。各減一等。
정조 8년
金思穆。以義禁府言啓曰。時囚罪人趙榮儉保放。令該道伯詳査狀聞後。稟處事。命下矣。趙榮儉査狀上來間。保放之意。敢啓。傳曰。知道。
정조 8년
洪仁浩。以義禁府言啓曰。李長煜。杖八十收贖。奪告身三等。放送草記批旨內。允。如有功議。各減一等事。命下矣。李長煜高祖景儉。扈聖功臣雲成君七寸親云。功議各減一等。杖六十收贖。奪告身一等之意。敢啓。傳曰。知道。
정조 8년
義禁府照目。事變假注書朴宗默矣。傳諭事體。何等重大。而不能致愼。至有誤傳之擧。事極可駭。以此照律。罪杖一百收贖。告身盡行追奪。私罪。奉敎依允爲旀。功議各減一等爲良如敎。
정조 8년
義禁府照目。沃溝前縣監朴行淳矣。身爲守宰。莫重還穀。僞成簿書。虛錄反作之數。至於二千三百八十餘石之多。揆以法意。誠極可駭。以此照律。罪告身盡行追奪。徒三年定配。又五年禁錮。私罪。奉敎依允爲旀。功議各減一等爲良如敎。
정조 8년
執義林濟遠啓曰。請大靜縣爲奴罪人金壽賢。依律處斷。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。新除授司諫院大司諫尹承烈。時在洪忠道溫陽地。請斯速乘馹上來事。下諭。答府曰。不允。第四件事五件事九件事十件事。亟停勿煩。下諭事。依啓。
정조 8년
掌令安鼎大疏曰。伏以。臣屛伏鄕廬。厥惟久矣。聖恩天大。簪履復收。年來除旨。前後屢辱。闔門感祝。圖報無地。而連以在外旋遞。一未得祗謝恩命。私心兢惶。去而益深。卽者柏府新除。又下於適到京邸之日。驚惶感激。宜卽出肅。而第伏念淸朝耳目之任。決非如臣聾瞽所可堪承者。徒恃聖眷。遽然冒當。揆分度事。其勢末由。玆不得不隨牌詣闕。拜章徑歸。伏乞聖慈。特賜鐫削。以安私分焉。臣方乞免之不暇。不宜贅及他說。而義重沐浴。敢此附陳焉。噫嘻。痛矣。從古亂逆。何代無之。而豈有如丙丁以來諸賊之窮凶絶悖。決不可時日稽討者哉。麟謙之罪。神人所誅。而究其根柢。則鄭妻也。量𨩌之逆。古今所無。而顧其窩窟。則龜柱也。而一則偃處畿甸而王章不加。一則假息海島而天討不行。至如樂純國榮之心。路人所知。而不施應施之律。德相煥億之罪。擧國所憤。而終逭肆市之典。三司之爭執。經歲經年。而尙靳兪音。諸臣之疏列。非一非再。而只下例批。國無三尺則已。如其有之。則討逆之不嚴。豈有若是之稽且緩者哉。嗚呼。天地所以成歲功者。不過曰春生秋殺。則二者之不可偏廢也。明矣。人君代天工之道。豈可徒尙其仁而不用其威也耶。況人之惡。莫大於逆。則此正秋肅之所不可已。而今於國人皆曰。可殺之賊。猶且緩治。臣愚死罪。竊恐我殿下。慈仁有餘而專懋包容。威斷不足而只事姑息。雖知其爲逆。而不忍正其罪。雖知其可討。而不欲致之法。上下相持。當斷不斷。臣竊慨然也。伏願殿下。體天之健。廓揮乾斷。亟允三司之請。少洩八域之憤焉。答曰。省疏具悉。所陳。已諭於三司之批。爾其勿辭察職。
정조 8년
甲辰二月二十六日辰時。上御讌華堂。晝講入侍時。知事李在協。特進官李亨逵。參贊官金思穆。侍讀官李祖承。檢討官李勉兢。假注書李敬五。記注官金健修金鳳顯。宗臣廣陵君烻。武臣行副護軍李漢泰。以次進伏訖。上讀前受音。自周霄問曰。止鑽穴隙之類也。祖承伏讀新受音。自彭更問曰後車數十乘。止食功也。上復讀新受音訖。命各陳文義。祖承奏曰。君子之辭受取捨。只看道理之如何。志聖賢之志。行聖賢之道。而享聖賢之奉。則有何不可。亦豈爲泰耶。戰國之世。王政無聞。覇道盛行。只貴功利之術。不有仁義之道。故至以無事而食。設辭問之。烏足與議於聖賢之志道也哉。夫聖賢之志無他。卽仁義而已。聖賢之道無他。亦仁義而已。君君。臣臣。父父。子子。民彝物則之所以扶植至今者。實由於爲仁義者之功。君子之爲仁義也。爲其所當爲耳。其志豈其在食也。然得君行道。享其寵祿。亦宜也。三代以後則不然。或重事爲之功。而反輕仁義之功。孔孟之不得遇。管晏之爲其政。是其驗也。但事爲之功。如匠工之易見知也。仁義之功。如上天之無聲臭也。事爲之功。只存於當世。仁義之功。遠及於後人。爲仁義者之功。顧不重歟。方今聖明在上。治化淸明。固不待於臣言之陳。而下之所觀感。惟在上之所取捨。伏願殿下。明示好惡。斥其事爲之末而進其仁義之人。則將見君子彙征之美矣。此等處益加體念焉。上曰。所奏。好矣。勉兢曰。人君待賢之際。後車數十乘。從者數百人。物非不厚矣。苟不能以禮將之。儀不及物。未免爲虛文之歸。賢者不以爲厚焉。方當禮羅廣張。玉帛旁招之日。盡禮之方。尤不庸少忽。伏願聖明。益加體念焉。上曰。其言。亦好矣。在協曰。毁瓦畫墁。雖指家舍而言。於國亦有之。爲國致治。專在用人。其不毁瓦畫墁者。亦不可易得。若或惟才藝是取。惟功能是尙。則其弊反有毁瓦畫墁之慮。此亦可以反隅處也。上曰。其言。甚好矣。亨逵思穆曰。玉堂上下番及經筵官。旣已悉陳。臣等無可達之辭矣。上曰。通功易事之事與功。同乎異乎。祖承對曰。事有成而後。方爲功。功與事有異矣。上命書傳敎曰。新錄人。多在罷散中。竝敍用。仍命同副承旨入侍。同副承旨洪仁浩進伏。思穆退出。上命書傳敎曰。右副承旨許遞。又命書傳敎曰。政官牌招開政。仍命退。諸臣以次退出。
정조 8년
甲辰二月二十六日巳時。上御三善齋。左承旨入侍時。行左承旨朴祐源。假注書朴能源。記注官金鳳顯。記事官李崑秀。一直提學鄭志儉。以次進伏訖。上命書傳敎曰。左副承旨許遞。前望單子入之。又命書榻敎曰。新除授承旨。牌招察任。仍命退。諸臣以次退出。
정조 8년
行都承旨鄭昌順坐。行左承旨朴祐源病。右承旨金思穆坐直。左副承旨徐龍輔坐。右副承旨李文源在外。同副承旨洪仁浩坐直。注書二員未差。假注書朴能源仕直李敬五仕。事變假注書沈銖仕。
정조 8년
金思穆啓曰。延祜宮春享祭齋戒相値。視事。頉稟。傳曰。知道。
정조 8년
傳于金思穆曰。都承旨晝講同爲入侍。
정조 8년
傳于金思穆曰。左副承旨入侍。
정조 8년
以全羅監司狀啓。樂安郡守李長喆罷黜事。傳于洪仁浩曰。渠亦有人心。寧容乃爾。朝家於昨年湖南民事。費盡心力。夙夜憧憧。至于今未嘗頃刻少弛。身爲守宰。雖於把束之微。不宜容手於其間。今此李長喆之偸弄災結者。不特冒犯邦憲之爲可痛。以是心臨民。何事不爲。此等之人。但以當律勘斷。是豈當初申令之本意。亦無以戢他守宰。樂安前郡守李長喆。令該府星火拿來。以此傳敎。添問目嚴問口招。以爲別樣嚴繩之地。萬一一依邑吏之招。以補賑樣納招。則限直招嚴刑。斷不饒貸。預令該府知悉。此時本邑暫刻曠官。萬萬可悶。該郡守未差之代。卽令該曹口傳。勿拘蔭武。各別擇差。夜將向闌。待下批明朝辭朝。給馬下送。
정조 8년
吏曹口傳政事。以李延喆爲樂安郡守。
정조 8년
以京畿監司狀啓。擊錚罪人崔焴査啓事。傳于洪仁浩曰。觀此畿伯狀本。訟理曲直。不須說也。所謂崔焴者。藉令是山地本主。四次轉賣。今過二十年。而重臣又經三葬之後。忽地起訟。敢欲惹鬧者。在法不當聽理。況焴也又非本主。則渠之挺身鳴錚。果無甚麽意思之事乎。且觀刑曹原情。其事則有虛謊。其說則至陰險。如渠鄕曲賤氓。知有國法。焉敢乃爾。此殆不堪非分之慾。甘歸無嚴之科。本事之外。卽此一節。可謂頑民。到今査官報辭。道伯狀語。旣如是丁寧。更無可覈之端。至如語犯莫重。誣罔上聽之罪。一次刑訊。庶足知戢。而似此頑民。痛加懲治。可以尊朝綱。自本道照法嚴勘事。回諭。
정조 8년
以全羅監司狀啓。移轉船謹愼領護事。傳于洪仁浩曰。觀此狀辭。四十四隻船。無事過六邑浦口。交付珍島界云。此後益加惕念護送。到湖西地方後。形止星火狀聞。以紓宵旰之念。前此。申飭何如。而十二日下敎。二十日回啓。事之稽緩。莫甚於此。自廟堂更加措辭。嚴飭。
정조 8년
傳于洪仁浩曰。今日風寒。無異冬令。明日發賣時。該堂趁民人未到前赴衙。俾無等待呼寒之弊。近聞該廳擧行。漸不如初。發賣之際。堂郞歇休房堗。甚至酣睡爲事。屢入於史官摘奸之行。後復如此。難免重勘。自始分時至畢分。必皆公服廳坐。無或暫離坐次。一二日之勞。尙不能耐遣。可乎。以此意一體嚴飭。
정조 8년
金思穆。以弘文館言啓曰。校理李顯靖。修撰李顯默。副修撰申耆。旣有只推之命。與新除授校理趙弘鎭。一體牌招察任。何如。傳曰。允。
정조 8년
以校理趙弘鎭牌不進罷職傳旨。傳于金思穆曰。只推。更爲牌招。
정조 8년
洪仁浩。以備邊司言啓曰。今日本司坐起。堂上懸病不進。多過十人。除應頉外。倂卽牌招參坐。何如。傳曰。允。
정조 8년
洪仁浩。以義禁府言啓曰。時囚罪人朴行淳。告身盡行追奪。徒三年定配。又五年禁錮。照律公事判付內。依允。功減一等。啓下矣。朴行淳。功減一等。告身盡行追奪。又五年禁錮。洪忠道新昌縣金井驛徒二年半定配。而以本府議啓內辭意。具罪目。依例發遣府羅將。押送配所。何如。傳曰。知道。
정조 8년
吏曹判書徐有隣疏曰。伏以。元子宮氣候。暫時欠和。旋卽康復。臣民歡忭。小大同情。臣適添嘗藥之任。獲覩奏慶之喜。舞蹈之忱。有倍他人。伏念。臣之冒膺銓職。非敢謂一分堪承而然耳。秪緣寸心耿結於圖報。一身靡遑於自恤。殫竭居先。辭巽在後。有政則赴。有召。則趨。一月二月。便若固有。絲毫無補。醜拙輒露。常恐早晩顚沛。仰累則哲之明。慄慄瞿瞿。如集于木。擬上瀝血之疏。乞被賜鞶之恩。而怵畏義分。趦趄未發。屬草而還毁者數矣。乃於昨日公退之路。聞臣偏母病劇之報。魂精飛越。倉黃歸省。則時當換節。飮啖失宜。痰癖牽凝。胸膈痞塞。連投峻劑。有加無減。蓋此症情。非尋常感冒之比。卽是四十年貞疾也。長在床席。屢經危域。屈指寧日。歲不滿旬。緣臣兄弟迭處腆膴。藥用蔘稏。養極甘旨。扶護眞元。式至今日。秋毫皆恩。闔門感祝。而近年以來。七耋漸迫。氣不敵病。日深一日。沈痼凜綴。須人轉側。而又添此寒癨之症。醫言多岐。補瀉兩難。焚灼罔措。猶屬歇後。時日內離捨供職。其勢末由。藥院之監煎連日。賑廳之發賣在明。而猶不敢爲翣時赴公之計。則臣之情理。庶蒙俯諒。今此冢宰之任。有國所重。緣臣之私。便致瘝曠。則臣雖萬被譴何。何以贖其罪乎。玆敢收拾心神。略入文字。疾聲仰籲於紸纊之下。伏乞天地父母。特垂鑑諒。亟遞臣所帶之職。以便救護。以幸公私。千萬懇禱。答曰。省疏具悉。冢宰重任。豈可徑遞。卿其勿辭。救護母病。
정조 8년
修撰李顯默疏曰。伏以。臣以地則至單寒也。以才則至顓蒙也。久沐陶甄之化。偏被剪拂之恩。數年講製。昵近耿光。前後歷揚。罔非踰分。而性愚識淺。觸事露拙。向叨諫職也。自陷顚錯之科。竟致虧損之失。堂疏論斥。極其峻截。溺職大矣。貽羞極矣。至今追思。惶愧交中。杜門屛蟄。朝夕訟愆。不敢爲抗顔周行之計矣。迺者玉署新命。忽下於千萬夢想之外。臣且驚且惶。莫省攸措。以臣情踪。雖尋常官職。固不宜揚揚冒進有若無故者然。況玆金華一步。職任自別。世所稱榮道華貫。則尤何敢冒昧出膺。重自歸於喪廉壞防之譏哉。若其職名之萬不近似。人器之一無相稱。有不暇論。而卽此情勢。是臣自劃之端。召牌屢降。鐵限在前。一直違傲。義分徒虧。益增隕越。罪上添罪。玆不得不略控文字。仰暴衷懇。伏乞聖明。特垂鑑諒。亟遞臣匪分之職。仍治臣逋慢之罪。以重公器。以安私分焉。且臣與同副承旨洪仁浩爲姨從兄弟。春秋兼銜。在所當避。更冀照例遞改。以存公格。不勝幸甚。答曰。省疏具悉。抄啓講席。已有云云。爾其勿辭察職。春秋兼銜。許令該曹稟處
정조 8년
甲辰二月二十七日辰時。上御宣政殿。晝講入侍時。知事李性源。特進官金夏材。參贊官鄭昌順。侍讀官趙濟魯。檢討官申耆。掌令安鼎大。假注書李敬五。記注官金鳳顯。記事官李崑秀。宗臣鶴林君焴。武臣護軍白東俊。以次進伏訖。上進講孟子。讀前受音。自彭更問曰。止食志也食功也。濟魯伏讀新受音訖。上復讀新受音。自萬章問曰宋小國也。止后來其無罰。上命各陳文義。濟魯曰。宋王昏暴。不足有爲。宋國褊小。無以自立。而且其所謂將行王政云者。不過侵隣略地之事。則宜孟子之不與於萬章之問。而今乃援引湯武之事。惓惓以行王政之道爲言。蓋聖賢望治之心。固不以君之賢愚。國之大小有間也。明矣。今我殿下。以堯舜之聖。任君師之責。亦粵我東列聖相承。素著小中華之稱。則行王之機。今時易然。伏願殿下。毋以高遠而難行。毋自退托而不居。必於行王政三字。深留聖意焉。上曰。其言。好矣。耆曰。王者之政以德。覇者之政以力。德雖寬柔而無窮。力雖强壯而有限。德之無窮也。故必勝。力之有限也。故必屈。此所以王政之無敵於天下也。行王政三字。最是人君體認處也。伏望留念焉。上曰。所陳。亦好矣。性源曰。奚爲後我者。可見湯德之無遠不屆。猶恐拯濟之後於人也。以今時言之。八路告歉。朝家之軫念。靡不用極。惠澤浹洽。而民望猶切。申飭諸道。無一民後我之歎。區區之望也。上曰。此誠目下切實之言。可不另念焉。夏材曰。宋與滕。俱是小國而間於齊楚。宋則憂其見伐。滕則罔知所事。孟子猶眷眷以王道陳之。豈好爲大言而然哉。稽于古。則有必然之理。粲然之跡。不可誣也。我國。國小力弱。僻處海隅。而若比滕宋。則不翅强大。又無隣國侵凌之患。自强卽强。何畏之有。又曰。下文南面東面之征。只曰北人怨西人怨。足矣。而必曰夷曰狄者。以見遠人之畢附也。書曰。無怠無荒。四夷來王。先儒云。修德無小。惟殿下。有味於斯而懋哉。上曰。所奏。甚好矣。昌順曰。玉堂經筵。文義旣皆陳達。別無仰奏者。而宋小國也。欲行王政而畏隣國之見伐。爲王政者。無敵於天下。今欲爲王政而畏見伐。則其所謂王政。實不知王政之謂何者也。譬如人之爲善。畏他人之謗己。萬章。聖門之高弟。猶以此爲問。則其學可知。孟子猶且諄諄敎諭。亦可見聖人行道之意。誨人之道也。此宜留念而翫味處也。上曰。所奏。亦好矣。上曰。孟子一篇。每言王政。王字儘有義矣。宋王僭號也。固不足論。王政之王字。與三王之王。同歟異歟。耆曰。王字。君臨之稱也。王者之政。本自仁政。而是先王之政。則王政之王。與三王之王字無異也。上曰。孟子之時。周室尙存。勸宋行王。或無以臣伐君之嫌乎。下番初登講筵。具悉陳之。耆曰。當是時也。周室衰微。已無餘望。孟子之時。與孔子尊周之時。有所異矣。宋王偃。有桀宋之稱。固非行王之君。則萬章之問。似是設辭也。而孟子答之以湯武之行王政而已。豈必有以臣伐君之嫌乎。上曰。齊楚惡而伐之之伐字。孟子何不斥之。耆曰。當時之人。未有以王政爲問。而萬章問焉。故孟子先以湯武之事答之。而不及於伐字之義也。上曰。芸者不變。何謂也。耆曰。耕者不變之謂也。繕工提調金夏材曰。臣極知猥越。而職事所關。敢此仰達矣。本監軍契貢人。專當闕內修改之役。當初設施本意。非不便好。而近來雖値無事之時。戶曹責其待令役夫。及其待令之後。兵曹輒致減削其價。故東西債貸。所負夥然。渠輩之稱冤姑舍是。國體之苟艱。當復如何。貢人以決難支保之狀。縷縷呼訴於臣監。而凡係公事。一提調例爲句管。而兵曹又上下貢價。故以此往復。則每以經費爲難。迄未有救弊之擧。事係民瘼。不可一向因循。令兵戶判從長變通。以爲稟處之地。何如。上曰。依爲之。出擧條上曰。臺臣進前。鼎大進前。前啓曰。請大靜縣爲奴罪人金壽賢。依律處斷。上曰。不允。請興陽縣爲奴罪人河翼龍。珍島郡移配爲奴罪人金重得。亟令王府。設鞫得情。快正王法。上曰。不允。請大靜縣定配罪人聖中。亟令王府。設鞫嚴問。期於得情。夬正王法。上曰。不允。請削版罪人有臣宗甲義駿。竝令王府。設鞫嚴問。依律處斷。上曰。亟停勿煩。請求禮縣移配罪人趙嵎。亟寢酌處之命。仍令王府。設鞫得情。夬正王法。上曰。亟停勿煩。請薪智島荐棘罪人瑩中。設鞫嚴問。快施當律。上曰。不允。請楸子島安置罪人李普行。亟令王府。拿鞫嚴問。上曰。不允。請物故罪人國榮。亟施孥籍之典。上曰。不允。請李義翊。更令王府。設鞫嚴問。期於得情。上曰。亟停勿煩。請金養淳。亟令王府。更爲設鞫。期於得情。上曰。亟停勿煩。請李義直。亟令王府。設鞫得情。快正典刑。上曰。不允。請南海縣移配罪人任觀周。亟令王府。設鞫嚴問。期於得情。上曰。不允。請捕廳罪人煥九。亟令王府。嚴加鞫問。夬正典刑。上曰。不允。昌順曰。臺臣之入侍傳啓。承批更端。輒爲起伏。自是筵體。而掌令安鼎大。傳啓之際。一不起伏。雖因生疎。不可無警。請掌令安鼎大。推考。何如。上曰。生疎所致。勿推。可也。出擧條鼎大避嫌曰。伏以。臣本以無似。猥通臺籍。亦已久矣。而其所不稱。亦自知之。故前後不敢爲承膺之計矣。今此初登筵席。生疎特甚。至有政院之請推。其壞損臺體則極矣。其何可一刻晏然於臺次乎。請命遞斥臣職。上曰。生疎何傷。勿辭。亦勿退待。仍命經筵先退。下敎曰。明日發賣。須勿如前退定。俾無衆民虛還之弊事。承旨出去。分付。可也。命退。承史以次退出。
정조 8년
甲辰二月二十七日午時。上御三善齋。都承旨入侍時。行都承旨鄭昌順。假注書朴能源。記注官金健修金鳳顯。以次進伏訖。上曰。日寒如此。牟麥能無凍死之慮乎。昌順曰。此時風寒。或多如此時。麥農豈有深慮乎。上曰。明日發賣分給時。兩堂上皆進去乎。注書出去。知入。可也。賤臣承命出問。以一堂上以親病不得進參。二堂上獨爲進去之意。回奏。上曰。俄有下敎於同副承旨矣。幾何爲之乎。注書出去。知入。可也。賤臣承命出傳。回奏曰。平安慶尙兩道條已爲之。而其餘則未及爲之云矣。上命退。諸臣以次退出。
정조 8년
行都承旨鄭昌順坐。行左承旨朴祐源坐直。行右承旨吳大益坐。左副承旨金思穆坐直。右副承旨趙尙鎭坐。同副承旨徐龍輔坐。注書二員未差。假注書朴能源仕李敬五仕直。事變假注書沈銖仕。
정조 8년
金思穆啓曰。明日常參經筵。取稟。傳曰。停。
정조 8년
徐龍輔啓曰。合辭方張之時。諫院無詣臺之員。事甚未安。除在外外。未肅拜人員。竝卽牌招。何如。傳曰。允。
정조 8년
傳于吳大益曰。右承旨馳詣受香諸處。奉審摘奸以來。
정조 8년
傳于朴祐源曰。景慕宮提調來待。
정조 8년
景慕宮提調尹塾。依下敎來待矣。傳于朴祐源曰。同副承旨與來待重臣入侍。
정조 8년
承旨前望單子入之。吳大益趙尙鎭落點。
정조 8년
鄭昌順啓曰。吏曹參判金夏材。參議金憙牌不進推考傳旨及罷職傳旨今方捧入。而開政命下之後。如是違牌。不卽擧行。事甚未安。參判更卽牌招。何如。傳曰。允。
정조 8년
有政。吏批。判書徐有隣受由。參判金夏材進。參議金憙牌不進。右承旨金思穆進。啓曰。判書徐有隣受由。參議金憙牌招不進。小臣獨政未安。何以爲之。敢稟。傳曰。仍爲之。以金文淳爲兵曹參判。李養鼎爲兵曹參議。李濟萬爲司僕正。韓啓玉爲溫陵令。奉常直長單李景溟。折衝李珍暹今加嘉善。武臣堂上試射時。連三次居首。依法典加資事。兵曹覆啓判下。吏曹佐郞單李集斗仍任事。承傳。洪仁浩爲兵曹參知。
정조 8년
兵批。判書李𡊠入直進。參判參議參知未差。左副承旨金思穆進。以愼爾復爲知事。徐有防爲同知。李仁秀朴基豐爲宣傳官。閔垙爲晴川別將。朴宗和爲宣傳官。林載洙爲武兼。副司直宋載經單付。
정조 8년
朴祐源啓曰。以宣傳官廳射會全布別單判付內。六巡全布射會。節目成出後。所未有之事。極爲可尙。五巡全布。猶且陞六。況六巡乎。宣傳官林載洙。特爲陞六。
정조 8년
傳于朴祐源曰。召對爲之。
정조 8년
傳于金思穆曰。坐直承旨入侍。
정조 8년
吳大益。以禮曹言啓曰。因永川生員鄭夏濬上言回啓。贈兵曹判書鄭世雅賜諡事。贈左承旨鄭宜藩旌閭事。竝議于大臣。草記稟處事。判下矣。依聖敎。議于大臣。則議政府領議政臣鄭存謙。以爲鄭世雅之屢加貤贈。以其有倡義敵愾之功。而至於以贈職而得易名之典。非死節表著者。有難輕議。其子宜藩之挺身突圍。血戰致死。脫其父於危急。死親殉國。令人激昂。其在朝家激勸之道。宜施旌閭之典云。左議政臣李福源。以爲。鄭世雅之特贈兵判。蓋奬其倡義敵愾之功。與推恩例贈有異。則當品所當得之恩典。不宜靳惜。其子宜藩之捐身救父。亦有得於所在致死之義。世雅之贈諡。宜藩之旌閭。一體許施。可樹風敎云。右議政臣金熤。以爲。鄭世雅倡義敵愾。頗有戰功。固已可尙。而鄭宜藩之蹈刃衛父。罵賊殉身。實令人激感欽歎。幾欲隕涕。宜藩旌閭之典。在所當施。而世雅之一贈再贈。至於正卿。在朝家償功酬勞之道。亦云至矣。今以其贈至卿班。而又請易名之典。實涉越屑云。領中樞府事臣金尙喆病不議。判中樞府事臣徐命善。以爲。鄭世雅之兩世忠孝。可樹百代之風聲。世雅則旣贈正卿。合有易名之典。其子宜藩之旌閭。一體許施。恐不至過濫云。判中樞府事臣李徽之。以爲。鄭世雅之倡義討賊之功旣如彼。朝廷特以二品正職褒贈。則易名之典。不宜靳惜。其子宜藩之捐身救父。至死罵賊。其孝烈。令人欽歎。旌閭褒尙。恐不爲濫云。時原任大臣之議如此。上裁。何如。傳曰。依右相議施行。可也。
정조 8년
吳大益。以禮曹言啓曰。因南部幼學李慶相上言回啓。議于大臣。草記稟處事。判下矣。依聖敎。議于大臣。則議政府領議政臣鄭存謙。以爲。李重老之妻鄭氏。十三日忍飢。索夫屍於積屍之中。十年服衰。敎子復讎。苟非卓異之貞烈。何能辨此。旌閭之典。恐不宜靳施云。左議政臣李福源。以爲。旌表之典。孝忠烈三者而已。鄭氏事行。誠不愧爲孝子之母。而求之三者之中。未見十分襯當。旣旌其子。又旌其母。在於恩典。亦涉濫觴云。右議政金熤。以爲。李重老之妻鄭氏。十三日不食耐飢。捨命於兵戈搶攘之中。覓夫屍而殮而歸者。實是烈丈夫所未可及者。其貞心毅烈。誠無愧於爲忠臣之妻。爲孝子之母矣。在朝家褒尙激勸之道。旌閭之典。恐不宜靳施云。領中樞府事臣金尙喆病不議。判中樞府事臣徐命善。以爲。李文雄兄弟之爲父復讎。實其母之所敎使。而文雄等旣施旌閭之典。則今於其母。不必靳惜云。判中樞府事李徽之。以爲。李重老之妻鄭氏。以女子之身。冒赴干戈搶攘之中。不食十三日。竟覓其夫屍而歸。其貞烈。似宜蒙旌閭之典云。時原任大臣之議如此。上裁。何如。傳曰。依領右相及兩判府事議。施行。可也。
정조 8년
吳大益。以禮曹言啓曰。因慶州生員李樹仁上言回啓。議于大臣。草記稟處事。判下矣。依聖敎。議于大臣。則議政府領議政臣鄭存謙。以爲。李彦适之孝行純篤。先正之詩文。鄕祠之躋享。可以徵信。許其貤贈。恐似合宜云。左議政臣李福源。以爲。李彦适之篤於內行。兩先正之言。信而有徵。至躋鄕祠之俎豆。亦見一方之士論。褒勸之典。恐不爲濫云。右議政臣金熤。以爲。李彦适之純誠篤孝。先正臣文元公。以其兄而稱述焉。先正臣文純公。以竝世而表揚之。年代雖遠。事蹟可徵。貤贈褒尙。恐不爲濫云。領中樞府事臣金尙喆病不議。判中樞府事臣徐命善。以爲。李彦适。以先正之弟。孝行之篤至如此。旣蒙復戶之恩。又躋俎豆之列。更加貤贈。恐爲得宜云。判中樞府事臣李徽之。以爲。李彦适純誠篤孝。旣顯於兩先正之稱述。貤贈之典。似非過濫。而在當時旣蒙復戶之恩。久遠之後。恐不必更加褒贈云。時原任大臣之議如此。上裁。何如。傳曰。依時任諸大臣議。施行。可也。
정조 8년
金思穆。以賑恤廳言啓曰。因傳敎。五部都民三巡減價發賣米。今二月二十八日爲始。別倉分二所分給。而鰥寡獨與無依白給之類。各其部末端。一體上下之意。敢啓。傳曰。知道。
정조 8년
金思穆。以賑恤廳言啓曰。中部八十八契一千三百二十八戶。東部四十契三千九十六戶。西部七契八百五戶。內侍府六十戶。三巡發賣米八百九十四石十三斗。中部貧窮無依之類十二戶。鰥寡獨四戶。東部貧窮無依之類九十三戶。鰥寡獨二十一戶白給米。十七石二斗五升上下之意。敢啓。傳曰。知道。
정조 8년
金思穆。以賑恤廳言啓曰。內贍洞居惠廳書吏韓廷麟。今二月二十五日。松杞橋近處。得七歲男兒。時哲欲爲率養。告于西部。自該府同月二十八日牒呈。故依願施行。帖文追後成給之意。敢啓。傳曰。知道。
정조 8년
金思穆。以賑恤廳言啓曰。扈衛廳領長軍官梁世郁。癸卯十一月十五日十歲男兒李聖孫。領付本廳矣。中部水門洞居李召史。以其子欲爲推去。告于西部。自該府査問其來歷於李召史三切隣處後。捧侤音出給事。今二月二十八日牒呈。故依節目出給之意。敢啓。傳曰。知道。
정조 8년
徐龍輔。以義禁府言啓曰。樂安前郡守李長喆。令該府星火拿來。嚴問口招。以爲別樣嚴繩之地事。命下矣。李長喆時在任所云。待城門開。發遣府羅將。星火拿來。何如。傳曰。允。